## ΦΥΛΛΟ ΕΡΓΑΣΙΑΣ Β/ ΟΜΑΔΑ Β

Φτωχοί (*πένητες*) ζουν ή προσπαθούν να επιβιώσουν στην ύπαιθρο και στις πόλεις. Οι συνθήκες διαβίωσης είναι πολύ κακές, ενώ μετά από διάφορα συμβάντα (φυσικές καταστροφές, επιδρομές, κλπ) οι φτωχοί της υπαίθρου συρρέουν στις πόλεις.

**Πηγή 1.8**

Σε κατάσταση απόλυτης ένδειας μπορούσε κανείς να περιέλθει πολύ εύκολα. Οι φυσικές καταστροφές, κάποιος θάνατος, η φορολογία, είχαν συχνά καταστροφική επίδραση στις ζωές των ανθρώπων. Οι πληθυσμοί των επαρχιών ήταν ιδιαίτερα ευάλωτοι στα φυσικά φαινόμενα (σιτοδεία, ανομβρία κλπ.) και δεν είναι λίγες οι αναφορές για την μαζική εισροή τους στα αστικά κέντρα. Σε αυτές τις περιπτώσεις πιθανώς πουλούσαν τα περιουσιακά τους στοιχεία στην επαρχία, εκπίπτοντας στην κατηγορία των απολύτως πτωχών, ή «απόρων», των ασήμων ή αγνώστων, και αυξάνοντας αυτό το κοινωνικό στρώμα των πόλεων.

Έφη Ράγια, *Οι κατώτερες κοινωνικές κατηγορίες,* 2013

**Πηγή 1.9**

Σε περιόδους δημογραφικής ανάκαμψης (5ος-6ος αιώνας, 9ος-10ος αιώνας, 12ος αιώνας) το στρώμα των απολύτως πτωχών αποτελούσε μία τρέχουσα πραγματικότητα στα μεγάλα αστικά κέντρα. Συγκεντρώνονταν στις στοές για να ζητιανέψουν ή να κοιμηθούν, στα πρόπυλα των εκκλησιών και των μοναστηριών αναμένοντας τη διανομή των τροφίμων, ή στις πύλες των πόλεων για τους ίδιους λόγους, ή στους θερμούς τοίχους των λουτρών για να ζεσταθούν. Κατά την πρωτοβυζαντινή εποχή μαρτυρείται η πώληση των παιδιών από τους ίδιους τους γονείς και συγκεκριμένες νομοθετικές διατάξεις που περιλαμβάνονται και στα Βασιλικά (9ος αιώνας) δίνουν ισχύ σε αυτές τις δικαιοπραξίες μόνο στην περίπτωση απόλυτης φτώχειας. Τον 10ο αιώνα ο αυτοκράτορας Ρωμανός Α΄ Λακαπηνός για να προστατέψει τους άστεγους της Κωνσταντινούπολης έκλεισε με σανίδες τις στοές στις οποίες συγκεντρώνονταν για να κοιμηθούν και όρισε την μηνιαία διανομή νομισμάτων σε αυτούς από τις εκκλησίες. Τον 12ο αιώνα ιδιαιτέρως γλαφυρές είναι οι περιγραφές του Ιωάννη Τζέτζη για τους κλέφτες που εισέρχονταν στα αρχοντικά για να κλέψουν, ενώ τα Τυπικά των μοναστηριών βρίθουν από πληροφορίες για διανομή τροφίμων ή/και νομισμάτων στους πτωχούς που έρχονταν ως τις πύλες τους στις μεγάλες εορτές.

Έφη Ράγια, *Οι κατώτερες κοινωνικές κατηγορίες,* 2013

Η παρακάτω πηγή προέρχεται από μια μελέτη σύγχρονης ιστορικού και αναφέρεται στην κατάσταση των δούλων στο βυζαντινό κράτος.

**Πηγή 1.10**

Σύμφωνα με την πάγια νομική άποψη, ο δούλος είναι αντικείμενο [...]: αγοράζεται και πωλείται ως ζωντανό εμπόρευμα, ενεχυριάζεται, κληροδοτείται και σε όλο το διάστημα της ζωής του, τις καθημερινές του δραστηριότητες, τις επαφές του με την οικογένεια, εξαρτάται από τις διαθέσεις του εκάστοτε ιδιοκτήτη του. Από την άλλη μεριά του αναγνωρίζονται, όπως και στην αρχαιότητα, υποτυπώδεις έννομες σχέσεις: επιτρέπεται να καταθέτει ως μάρτυς ή να έχει ιδιοκτησία. Οι δούλοι αναφέρονται κυρίως ως κτήμα ευπόρων ή αξιωματούχων και ασχολούμενοι με το νοικοκυριό, όπου δουλεύουν ως υπηρέτες, μάγειροι, νοτάριοι, φροντιστές, διοικητές. Ρητά αναφέρονται ακόμη και ως ασχολούμενοι στην

αγροτική οικονομία. […]

Μολονότι πολλοί φτωχοί αστοί και εξηρτημένοι αγρότες δεν ζούσαν πρακτικά καλύτερα από τους δούλους, η νομική απόσταση μεταξύ ελεύθερου και δούλου σήμαινε επιπρόσθετη επιβάρυνση της ζωής των δούλων. Κάθε προσπάθεια χριστιανική ή εκκλησιαστική για την καλυτέρευση των συνθηκών διαβίωσης προσέκρουε στον φραγμό των νόμων […].

Χέλγκα Κεπστάιν, «Μερικές παρατηρήσεις για τη νομική κατάσταση των δούλων κατά την

*Πείρα*», 1989

**Πηγή 1.11**

**[Γυναίκες και εργασία στη βυζαντινή κοινωνία]**

Μικρογραφία από χειρόγραφο του 14ου αιώνα· εικονίζονται γυναίκες να υφαίνουν στον αργαλειό (υφάντρες). Βατικανό, Αποστολική Βιβλιοθήκη.

**Πηγή 1.12**

**[Γυναίκες και εργασία στη βυζαντινή κοινωνία]**

Μικρογραφία χειρογράφου· εικονίζονται γυναίκες σε αγροτικές εργασίες.

**Πηγή 1.13**

**[Γυναίκες και εργασία στη βυζαντινή κοινωνία]**

Ωστόσο, η φτώχεια ήταν τόσο μεγάλη, που ανάγκαζε πολλές γυναίκες να μεταβαίνουν στην αγορά και ν’ ασκούν διάφορα μικροεπαγγέλματα που προσιδίαζαν και στο φύλο τους. Διάφορα έγγραφα και κείμενα (ειδικά μετά τον 11ο αιώνα) δείχνουν ότι ένας μεγάλος αριθμός καταστημάτων λιανικού εμπορίου λειτουργούσε από γυναίκες. Επίσης γυναίκες ασχολούνταν με την παραγωγή και την πώληση τροφίμων (αρτοπώλιδες, χορταρίνες, πορικοπώλισσες).

Πέρα απ’ αυτά, υπήρχαν γυναίκες «καπήλισσες», γυναίκες δηλαδή που διεύθυναν καπηλειά ή δούλευαν σε καπηλειά. Άλλες πάλι εργάζονταν ως «κούρισσες» και φρόντιζαν την κόμμωση των γυναικών. Μαρτυρούνται περιπτώσεις γυναικών που ασκούσαν επαγγέλματα, όπως ιατρός (για το γυναικείο μόνο πληθυσμό), μαία, καλλιγράφισσα [=αντιγραφέας χειρογράφων] ακόμη και ναυκλήρισσα [=πλοιοκτήτρια]. Στα γυναικεία επαγγέλματα συγκαταλέγεται κι αυτό της χορεύτριας, η οποία χόρευε επί σκηνής ή σε συμπόσια πλουσίων. Άλλες, οι λεγόμενες κοινές, ζούσαν στα μιμαρεία [= λαϊκά θέατρα] και στα καπηλειά.

Πάντως, τις μεγαλύτερες δυνατότητες συμμετοχής στην οικονομική ζωή είχαν οι χήρες, που διατηρούσαν το δικαίωμα της διαχείρισης της οικογενειακής περιουσίας. Κλείνοντας, θα

πρέπει να πούμε ότι οι γυναίκες της υπαίθρου δούλευαν στα χωράφια και βοηθούσαν τους άνδρες τους στην κτηνοτροφία.

Ιστολόγιο των μαθητών Γυμνασίου Πύργου Σάμου, «Τα γυναικεία επαγγέλματα», 2014

**Πηγή 1.14**

**[Η άνοδος ενός αγρότη: Η ιστορία του Φιλοκάλη]**

Και βρήκαμε αυτόν τον Φιλοκάλη, ο οποίος στην αρχή ήταν ένας από τους φτωχούς κατοίκους του χωριού, στη συνέχεια όμως έγινε πλούσιος και ξακουστός. Αυτός, όταν ανήκε στους φτωχούς κατοίκους του χωριού, πλήρωνε μαζί με τους συγχωριανούς του τους φόρους τους και δεν διέφερε σε τίποτα από αυτούς. Αφού όμως ο Θεός τον αξίωσε να φτάσει μέχρι το αξίωμα του κοιτωνίτη [= αξίωμα του βυζαντινού κράτους] και μετά του πρωτοβεστιαρίου [= αξίωμα του βυζαντινού κράτους], πήρε σχεδόν τα κτήματα όλου του χωριού και έφτιαξε και ένα δικό του αγρόκτημα έξω από τον οικισμό του χωριού, φτάνοντας στο τέλος και να αλλάξει και το όνομα του χωριού.

*Νεαρά* του βυζαντινού αυτοκράτορα Βασίλειου Β΄, 996

**Φύλλο Εργασίας Β: Ερωτήσεις – Δραστηριότητες**

1. Με βάση τις πηγές 1.8, 1.9 και 1.13, ποιοι αποτελούσαν τους πτωχούς των πόλεων; Ποιες ήταν οι συνθήκες διαβίωσής τους σύμφωνα με την πηγή 1.9;
2. Ποιο ρόλο έπαιζε η φιλανθρωπία για την επιβίωση των φτωχών στις πόλεις σύμφωνα με την πηγή 1.9; Πώς ασκούνταν και από ποιους;
3. α) Ποιες ήταν οι συνθήκες ζωής των δούλων σύμφωνα με την πηγή 4;

β) Να σχολιάσετε τις υποτυπώδεις «έννομες σχέσεις» που προβλέπονται από το βυζαντινό δίκαιο για τους δούλους.

γ) Να συζητήσετε σχετικά με το παρακάτω χωρίο: «Μολονότι πολλοί φτωχοί αστοί και εξηρτημένοι αγρότες δεν ζούσαν πρακτικά καλύτερα από τους δούλους, η νομική απόσταση μεταξύ ελεύθερου και δούλου σήμαινε επιπρόσθετη επιβάρυνση της ζωής των δούλων. Κάθε προσπάθεια χριστιανική ή εκκλησιαστική για την καλυτέρευση των συνθηκών διαβίωσης προσέκρουε στον φραγμό των νόμων» (σε παράφραση-διασκευή προς διευκόλυνση των παιδιών: "Μολονότι [..] από τους δούλους, η άνιση αντιμετώπιση, από το νόμο, των ελεύθερων και των δούλων επιβάρυνε ακόμη περισσότερο τις συνθήκες διαβίωσης των τελευταίων. Κάθε προσπάθεια για την καλυτέρευσή τους αχρηστευόταν για τον ίδιο λόγο").

1. Σύμφωνα με τις πηγές 1.11, 1,12 και 1,13 ποια ήταν η θέση των γυναικών στις επαγγελματικές δραστηριότητες; Πώς συνδέεται η δραστηριοποίησή τους αυτή με τη φτώχεια;
2. Να μελετήσετε και να περιγράψετε την εικόνα 1.11. Αν δίνατε φωνή στις δύο γυναίκες, τι θα συζητούσαν με βάση και την πηγή 1.13; Φαντάσου ότι είσαι η νεαρή Ερατώ από τη Νικομήδεια και αποφασίζεις να δουλέψεις στο εργαστήριο υφαντικής της Θεανώς. Συζητάτε για τις ανησυχίες, τους φόβους και τα προβλήματά σας.

Πώς και γιατί άλλαξε η ζωή του Φιλοκάλη, σύμφωνα με την πηγή